A Bizottság 1889/2002/EK rendelete

(2002. október 23.)

a nemzeti és regionális számlák európai rendszerében (ESA) a pénzközvetítői szolgáltatások közvetett módon mért díjának (FISIM) felosztása tekintetében a 2223/96/EK tanácsi rendelet kiegészítéséről és módosításáról szóló 448/98/EK tanácsi rendelet végrehajtásáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a Közösségben a nemzeti és regionális számlák európai rendszerében (ESA), a pénzközvetítői szolgáltatások közvetett módon mért díjának (FISIM) felosztása tekintetében a 2223/96/EK tanácsi rendelet kiegészítéséről és módosításáról szóló, 1998. február 16-i 448/98/EK tanácsi rendeletre [1], és különösen annak 5. cikkének (3) bekezdésére,

mivel:

(1) A Közösségen belül a Nemzeti és Regionális Számlák Európai Rendszeréről szóló, 1996. június 25-i 2223/96/EK tanácsi rendelet [2] tartalmazza azon közös szabványok, fogalommeghatározások, osztályozások és számviteli szabályok referencia keretét, amelyek szükségesek ahhoz, hogy a tagállamok elszámolásait az Európai Közösség statisztikai követelményei szerint állítsák össze annak érdekében, hogy a tagállamok között összehasonlítható eredményekhez lehessen jutni.

(2) A 448/98/EK rendelet I. melléklete módosította a 2223/96/EK rendelet A. mellékletét annak érdekében, hogy az ESA 95 módszertanába bevezessék a FISIM felosztására vonatkozó alapelvet, és kísérleti módszereket határozott meg a FISIM felosztására, amelyeket a tagállamoknak 1995-től 2001-ig kellett tesztelniük, mivel e próbaidő elég hosszú annak értékeléséhez, hogy a felosztás megbízhatóbb eredményeket hoz-e, mint a jelenleg az érintett gazdasági tevékenység helyes mérése érdekében alkalmazott fel nem osztás.

(3) A 448/98/EK rendelet 5. cikkének (1) bekezdésével összhangban 2002. június 21-én a Bizottság záró beszámolót nyújtott be az Európai Parlamentnek és a Tanácsnak a FISIM felosztására és kiszámítására vonatkozó kísérleti módszerek hatásainak mennyiségi és minőségi elemzéséről. E záró beszámoló következtetése, hogy a próbaidőszak eredményei pozitívak voltak, mivel széles körben elismert, hogy a FISIM felosztása jelentős javulást hozna az ESA 95 módszertanában és az Európai Unión belül lehetővé tenné a bruttó hazai termék (GDP) szintjének pontosabb összehasonlítását.

(4) Mivel a próbaidőszak során kapott eredmények megbízhatóságáról szóló értékelő záró beszámoló megállapításai pozitívak voltak, a FISIM felosztására használatos módszert 2002. december 31. előtt el kell fogadni a 448/98/EK rendelet 5. cikkének (3) bekezdésével összhangban.

(5) Az Európai Parlament és a Tanács elé terjesztett végleges jelentésében a Bizottság úgy vélte, hogy hasznos lenne két további évet biztosítani arra, hogy a tagállamok további javításokat végezhessenek a FISIM felosztására használt adatforrások és módszerek tekintetében.

(6) A 96/174/EK határozattal [3] módosított 91/115/EGK tanácsi határozattal [4] létrehozott monetáris, pénzügyi és fizetésimérleg-statisztikákkal foglalkozó bizottsággal (CMFB) konzultációkra került sor.

(7) Az e rendeletben előírt intézkedések összhangban vannak a statisztikai programbizottság (SPC) véleményével,

ELFOGADTA EZT A RENDELETET:

1. cikk

(1) A tagállamok a 448/98/EK tanácsi rendelet III. mellékletében ismertetett részletes módszertannak megfelelően a következő számításokat és felosztásokat hajtják végre:

a) a FISIM számítása és felosztása felhasználó ágazatok között, a 448/98/EK tanácsi rendelet III. mellékletének 1. b) pontjában "1. módszerként" meghatározott referenciaráta felhasználásával;

b) az importált és exportált FISIM (beleértve a rezidens pénzügyi közvetítők és a nem rezidens pénzügyi közvetítők közötti FISIM-et) kiszámítása és felosztása a 448/98/EK tanácsi rendelet III. mellékletének 1. b) pontjában "külső" referencia-kamatlábként meghatározott referenciaráta alkalmazásával;

c) a FISIM felosztását felhasználói ágazatok között, az egyes ágazatok hitel- és betétállománya alapján, vagy ha ez az információ nem megbízható, az egyes ágazatok teljesítménye alapján;

d) a FISIM kiszámítását változatlan árakon, a 448/98/EK tanácsi rendelet III. mellékletének 3. pontjában meghatározott képlet alapján.

(2) A tagállamok a 2223/96/EK rendelet 3. cikkében említett táblázatok (nemzeti számlák adatainak átviteli programja) részeként továbbítják a Bizottságnak az e cikk szerint elvégzett számítások eredményeit, beleértve a visszamenőleges számításokat 1995-től kezdődően.

2. cikk

Ez a rendelet az Európai Közösségek Hivatalos Lapjában való kihirdetését követő 20. napon lép hatályba.

Ezt a határozatot 2005. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. október 23-án.

a Bizottság részéről

Pedro Solbes Mira

a Bizottság tagja

[1] HL L 58., 1998.2.27., 1. o.

[2] HL L 310., 1996.11.30., 1. o.

[3] HL L 51., 1996.3.1., 48. o.

[4] HL L 59., 1991.3.6., 19. o.

--------------------------------------------------